《送故人》
宋代·饶节

秋风夜作万马声，草木自有离别情。君行胡不卜春夏，况我抱病方竛竮。

我生不祥忧患并，行李四方影随形。少年之气追琢尽，胸中独抱渭与泾。

世人纷纷水火争，我欲从之惫不能。骑马时寻故人舍，掀髯抵掌意自倾。

图书万卷相将迎，座无凡儿眼更明。惟酒无量与兴会，我醉未去君经营。

不用赐金为解酲，一月何必一日醒。此中万事气自宁，勿语世人人不听。

君今胡为忽戒行，使我此计堕杳冥。君行潇湘绝洞庭，沙头水落鼍夜鸣。

想君抱恨寐辄惊，起吊湘累涕泪横。顾我胡为世网婴，前行霜露后榛荆。

谁为传之凤凰翎，与君方驾寻此盟。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。